
Unul dintre obiectivele reformei guvernării europene îl constituie întărirea, în cadrul Uniunii Europene, a culturii de consultare şi dialog. Consultarea, procedeu utilizat de toate instituţiile europene pe parcursul  întregului proces legislativ,  oferă reprezentanţilor puterilor locale şi regionale, societăţii civile organizate, întreprinderilor şi asociaţiilor comerciale, precum şi cetăţenilor interesaţi posibilitatea de a contribui la elaborarea politicilor comunitare
.

Protocolul nr.7 privind aplicarea principiilor subsidiarităţii şi al proporţionalităţii al Tratatului de la Amsterdam prevede obligaţia Comisiei Europene de a angaja ample consultări înainte de a elabora propuneri legislative. Procesul de consultare nu este incompatibil cu democraţia reprezentativă, întrucât, aşa cum a subliniat Parlamentul European în Rezoluţia privind Cartea albă a Comisiei “Guvernarea europeană” la punctul 11.b, “…consultarea mediilor implicate în vederea îmbunătăţirii proiectelor legislative nu va putea decât să completeze şi nu să înlocuiască procedurile şi deciziile instituţiilor legislative, democratic legitimate; numai Consiliul şi Parlamentul în calitate de legislatori pot statua în cadrul procedurii legislative, ţinând cont de avizele organismelor prevăzute în Tratatele U.E., respectiv Comitetul Economic şi Social şi Comitetul Regiunilor”.

Între instituţiile europene şi societate există mai multe forme de interacţiune:

- interacţiunea prin intermediul Parlamentului european, care reuneşte reprezentanţii aleşi ai cetăţenilor europeni;

- interacţiunea prin intermediul organelor consultative instituţionalizate ale U.E. (Comitetul Economic şi Social şi Comitetul Regiunilor), care au rolul de a dezvolta o relaţie de responsabilitate reciprocă între instituţii şi societatea civilă;

- interacţiunea prin contacte directe mai puţin formale cu organizaţiile societăţii civile. În cadrul democraţiilor moderne, rolul acestor organizaţii este strâns legat de dreptul la asociere (drept fundamental al tuturor cetăţenilor), apartenenţa la organizaţiile societăţii civile constituind o formă specifică de participare activă a cetăţenilor (în afara posibilităţilor oferite de partidele politice sau de alegeri) la reprezentarea şi realizarea diverselor interese ale societăţii.

În absenţa unei definiţii juridice a “societăţii civile organizate”, acest termen poate desemna ansamblul organizaţiilor naţionale, europene sau internaţionale care regrupează diverşi actori de pe piaţa muncii (organizaţii sindicale şi patronale), al organizaţiilor reprezentative ale mediilor socio-economice, care nu sunt parteneri sociali în sens strict (asociaţiile consumatorilor), al organizaţiilor neguvernamentale (reunind persoane care acţionează pentru o cauză comună precum protecţia mediului înconjurător/ apărarea drepturilor omului), al organizaţiilor de caritate, al organizaţiilor comunităţii (mişcări ale tinerilor, asociaţii familiale etc.), al comunităţilor religioase. Pentru desemnarea acestor organizaţii, se utilizează diverşi termeni: grupuri de interes, grupuri de presiune, grupuri de lobby etc. 

Activitatea desfăşurată de grupurile de lobby prezintă o importanţă deosebită în asigurarea unui proces decizional obiectiv şi corect; informaţiile furnizate de lobbişti permit factorilor decizionali oficiali o cunoaştere aprofundată a temei aflate în dezbatere şi a modului în care o anumită decizie va afecta unul sau mai multe segmente ale societăţii.

I. Structura organizaţională a lobby-ului european

Structura organizaţională a lobby-ului european este extrem de fragmentată. Astfel, în 2002, lobby-ul european era exercitat de peste 1.000 asociaţii comerciale comunitare, circa 750 de organizaţii neguvernamentale (ale consumatorilor, ecologiştilor, comunităţilor religioase, de sprijinire a familiilor, de ajutorare a ţărilor din lumea a treia etc.), asociaţii europene reprezentând aproximativ 500 companii mari, 150 birouri regionale, 130 firme specializate în drept european şi un număr nespecificat de consultanţi (mulţi dintre aceştia specializaţi în reglementări europene şi în monitorizarea programelor europene financiare).

Comisia Europeană a clasificat grupurile de interese în două categorii (recunoscând însă că, deşi practică, distincţia este oarecum arbitrară): organizaţii fără scop lucrativ (asociaţii/federaţii europene şi internaţionale/naţionale care reprezintă, de regulă, interesele organizaţiilor profesionale)
 şi organizaţii cu scop lucrativ (agenţii de relaţii publice, agenţii de consultanţă legală, birouri ale consultanţilor care promovează interesele terţilor angajatori). 

În general, clasificarea grupurilor de interes se face în funcţie de natura publică sau privată a intereselor reprezentate. Grupurile de interese publice/civice sunt purtătoarele de cuvânt ale unor interese generale care vizează societatea în ansamblu (protecţia consumatorilor, protecţia mediului, drepturile omului etc.), în timp ce grupurile de interese private/ale producătorilor reprezintă interesele exclusive ale membrilor lor.

1. Grupurile  de interese publice/civice
▪ Organizaţiile europene pentru protecţia mediului înconjurător
Întrucât natura problemelor privind mediul înconjurător încurajează o perspectivă transnaţională, nu este surprinzător faptul că ecologiştii s-au adresat instituţiilor europene mult mai repede decât alte grupuri de interese. Biroul european pentru mediu a luat fiinţă în 1974, prin asocierea a 25 de organizaţii de mediu din toate statele membre. 

În prezent, majoritatea organizaţiilor europene de mediu au forma unor alianţe transnaţionale sau a unor reţele independente de organizaţii naţionale
 (Reţeaua europeană pentru acţiune în domeniul climei; Federaţia pentru transport şi mediu înconjurător; Viaţa păsărilor); multe dintre reţelele de mediu sunt ramuri europene ale unor organizaţii internaţionale (Greenpeace, Fondul mondial pentru natură).

Aceste organizaţii nu sunt în competiţie, întrucât interesul lor comun îl constituie elaborarea unor reglementări corespunzătoare referitoare la mediu
Se consideră că aceste organizaţii nu sunt nici foarte multe, nici foarte active; unele dintre ele au un grad prea ridicat de specializare, iar  altele sunt preocupate mai mult de politica naţională de mediu decât de nivelul european al acesteia. Efectuarea de demersuri la Comisia Europeană nu constituie o ţintă atractivă, întrucât modalitatea principală utilizată pentru atingerea obiectivelor lor constă în organizarea de confruntări cu participare de masă.  Adesea aceste grupuri critică instituţiile U.E. şi resping noţiunile de modernizare ecologică şi dezvoltare durabilă.

▪ Grupuri de reprezentare a intereselor regionale
La sfârşitul anilor ’90, la Bruxelles funcţionau aproximativ 150 de birouri independente ale guvernelor/autorităţilor regionale. Cea mai puternică motivaţie care a stat la baza înfiinţării acestor birouri o constituie necesitatea efectuării de schimburi de informaţii şi a colaborării cu diverşi actori ai vieţii politice europene.
 Mai poate fi amintit, de asemenea, şi motivul unui eventual conflict între interesele politice ale guvernelor/autorităţilor regionale şi cele ale guvernului naţional. În principiu, guvernele naţionale acceptă acest tip de cooperare transnaţională, cu condiţia ca aceasta să nu reprezinte o ameninţare pentru unitatea naţională.

Cele mai importante organizaţii regionale transnaţionale sunt:

- Adunarea Regiunilor Europene (fondată în 1985). Este organizaţia politică a regiunilor din Europa şi purtătorul de cuvânt al intereselor acestora la nivel european şi internaţional. În prezent, Adunarea este alcătuită din delegaţi reprezentând 250 de regiuni (din 26 de ţări europene) şi 12 organizaţii interregionale. Dacă obiectivul iniţial al Adunării l-a constituit recunoaşterea locului şi rolului regiunilor în construcţia unei Europe democratice şi apropiate de cetăţeni, în prezent, aria obiectivelor organizaţiei  este mult mai complexă.
 Organizaţia colaborează strâns cu Comisia Europeană, îndeosebi în domeniul politicii de coeziune socială şi al politicii instituţionale.

- Consiliul Municipalităţilor şi Regiunilor din Europa (fondat în 1951) are drept membri asociaţii naţionale ale oraşelor şi regiunilor din peste 30 de ţări, reprezentând aproximativ 100.000 de oraşe şi regiuni. Rolul şi obiectivele organizaţiei sunt similare celor ale Adunării Regiunilor Europene.

Complementar acestor două organizaţii, au mai fost identificate trei tipuri de reţele transnaţionale funcţionale:

- primul tip de reţele cuprinde asociaţiile care au ca scop promovarea cooperării între regiuni/zone cu probleme similare, dar cu resurse variabile; de cele mai multe ori, apariţia lor constituie rezultatul lansării programelor de asistenţă comunitară în cadrul Obiectivului 2 şi al Obiectivului 1
 sau al iniţiativelor comunitare specifice (Urban, Interreg)
;


- al doilea tip de reţele este alcătuit din organizaţii ale regiunilor cu caracteristici teritoriale sau probleme politice comune (Asociaţia europeană a regiunilor de graniţă, Conferinţa regiunilor periferice maritime din Europa, Asociaţia celor trei Alpi, Comunitatea de lucru din Pirinei, Comunitatea de lucru din Jura, Asociaţia regiunilor europene de tehnologie industrială. De regulă, aceste asociaţii au legături strânse cu Comisia Europeană);


- cel de-al treilea tip de reţele regionale îl constituie asociaţiile/aranjamentele între regiuni cu dezvoltare dinamică din diverse ţări. Cel mai faimos exemplu este aranjamentul “Patru Motoare” instituit între regiunile Baden-Württemberg, Rhône-Alpes, Catalonia şi Lombardia. În cadrul acestor acorduri, politicienii regionali stabilesc un cadru extins de reglementare pentru reunirea părţilor interesate, în timp ce hotărârile privind modalităţile  concrete de cooperare sunt luate de actorii privaţi implicaţi. 


▪ Organizaţiile sociale şi  cele ale comunităţii 

Organizaţiile femeilor, ale activiştilor în domeniul drepturilor omului, precum şi alte grupuri pentru apărarea intereselor societăţii (ale pensionarilor, ale minorităţilor) nu au o pondere mare în structura organizaţională a lobby-ului european. 


Importanţa activităţii unor reţele din aceste domenii - Platforma organizaţiilor neguvernamentale sociale europene, Reţeaua europeană împotriva sărăciei, Grupul de contact pentru drepturile omului, Forumul migraţia europeană, Uniţi (o largă reţea europeană care cuprinde cca 400 de grupuri anti-rasiste), Reţeaua europeană a şomerilor, Reţeaua europeană a femeilor, Lobby-ul femeilor din Europa – a devenit, relativ recent, mai mare. În acest sens, se poate da ca exemplu campania, încununată de succes, a organizaţiei Lobby-ul femeilor din Europa pentru includerea în Tratatul de la Amsterdam a principiului egalităţii sexelor (principiul este prevăzut la art.3 din Tratat).


Un fenomen relativ nou îl constituie lobby-ul cvasi-religios practicat de mişcările minorităţilor religioase care protestează împotriva discriminării mişcărilor spirituale şi a altor presupuse încălcări ale drepturilor fundamentale.

▪ Organizaţiile pentru protecţia consumatorilor

Grupurile de interese ale consumatorilor se numără printre cele mai puternice organizaţii din punct de vedere al resurselor de care dispun. Ca şi în cazul grupurilor de interese din domeniul mediului înconjurător, între grupurile consumatorilor nu există concurenţă, întrucât o reglementare favorabilă unui grup de consumatori nu afectează în mod necesar un alt grup. Mai mult decât atât, spiritul politicii comunitare în domeniul protecţiei consumatorilor – care tinde spre ridicarea nivelului de protecţie în ţările cu standarde scăzute, fără afectarea protecţiei din ţările cu cele mai înalte standarde – semnifică faptul că şi cele mai divergente interese pot fi cu uşurinţă reconciliate prin adoptarea unei poziţii comune corespunzătoare.

- Organizaţia europeană a consumatorilor - una dintre cele mai importante asociaţii de lobby în acest domeniu – promovează politici liberale aflate în corespondenţă cu obiectivele pieţei unice (extinderea opţiunii de consum prin liberalizarea comerţului şi sporirea liberei concurenţe). 

- Confederaţia organizaţiilor de familie din Comunitatea Europeană are ca principale obiective protecţia sănătăţii şi asigurarea securităţii în domeniul sanitar, informarea şi educarea cetăţenilor, precum şi asigurarea accesului acestora la justiţie.

- Comunitatea europeană a cooperativelor de consum este specializată în problematica europeană privind alimentele, etichetarea şi ambalarea produselor etc.

Instituţiile europene au un rol important în susţinerea şi promovarea cooperării în domeniul protecţiei consumatorilor. Cele trei structuri instituţionale cu competenţe în domeniu sunt: Direcţia generală pentru sănătate şi protecţia consumatorilor (Comisia Europeană), Comisia pentru mediu, sănătate publică şi protecţia consumatorilor şi Intergrupul parlamentar pentru problemele consumatorilor (Parlamentul European).
2. Grupurile de interese private/Grupurile producătorilor

Întrucât rezultatele activităţilor desfăşurate de producători constituie obiectul măsurilor europene economice de reglementare, aceşti actori pot oferi legiuitorilor informaţii detaliate referitoare la situaţia pieţei, la eficienţa probabilă a unei propuneri legislative, precum şi la costurile implicate. Pe de altă parte, factorii politici decizionali lansează, din proprie iniţiativă, consultări cu producătorii, pentru a se asigura că reglementările pe care le propun nu afectează capacitatea acestora în domeniul ocupării forţei de muncă şi nici beneficiile economice. 

▪ Grupurile europene de afaceri

După liberalizarea pieţei unice autoritatea de reglementare a instituţiilor UE a crescut, iar marile companii şi-au intensificat activitatea de lobby pentru a influenţa favorabil conţinutul politicilor economice ale U.E. Grupurile de afaceri reprezintă circa 2/3 din numărul total al grupurilor europene de lobby.

La începutul anilor ‘90, instituţiile U.E s-au confruntat cu un boom fără precedent al lobby-ului economic (în perioada 1985-1997, peste 35.000 de firme au optat pentru crearea unor capacităţi directe de lobyy european). În consecinţă, Comisia a încercat să realizeze un echilibru corespunzător între cerinţele de informare/consultare ale instituţiilor comunitare şi numărul grupurilor de interese. Una din soluţiile identificate a fost aceea a instituirii de forumuri industriale pe domenii specifice (Forumul Bangemann telecommunications, Forumul farmaceutic etc).

Succesul acestora şi dorinţa de a avea acces la ele au avut ca rezultat încercarea companiilor/întreprinderilor de a obţine reprezentare europeană prin intermediul creării de alianţe ad-hoc. 

Acceptând faptul că numărul de locuri la masa politică era limitat, dar dorind să-şi asigure reprezentarea în cadrul Comisiei îndeosebi, multe companii mari s-au alăturat federaţiilor comerciale şi grupurilor industriale europene. Treptat, actori importanţi  din cadrul acestor grupuri au fost invitaţi să participe, alături de organe specializate ale Comisiei, la forumuri de reflecţie asupra unor politici  (de exemplu, Forumul privind concurenţa şi competitivitatea, la care au participat Grupul consultativ pentru competitivitate şi firma Bangemann). 

În vederea obţinerii unei eficienţe cât mai mari, federaţiile europene au trecut la revizuirea structurilor şi a modalităţilor de acţiune proprii, de aşa manieră încât reprezentarea poziţiilor federaţiei în cadrul Comisiei să fie asigurată de companii multinaţionale. 

▪ Asociaţiile europene comerciale


În relaţiile cu instituţiile U.E., asociaţiile europene comerciale sunt organisme reprezentative oficiale, calitate ce le conferă avantaje majore, precum posibilitatea obţinerii directe de informaţii şi a participării, în calitate de invitaţi, la diverse reuniuni economice oficiale (vitale pentru stabilirea de contacte).

Este greu de estimat numărul exact al asociaţiilor comerciale europene active politic la nivelul U.E., întrucât: modalităţile de acces la instituţiile şi politicile U.E. sunt diferite; diversitatea afacerilor este mare; unii actori importanţi doresc vizibilitate, în timp ce alţii doresc să rămână relativ anonimi; organizarea internă a firmelor şi capacitatea de stabilire a relaţiilor cu reprezentanţii instituţiilor comunitare este variată.

Se pare că cele mai eficiente şi atractive asociaţii comerciale europene sunt cele din sectoare concentrate de afaceri şi care limitează numărul potenţialilor membri. Foarte eficiente sunt, de asemenea, asociaţiile sectoriale  multinaţionale (Federaţia europeană a asociaţiilor din industria farmaceutică).

În prezent, se manifestă unele tendinţe interesante: înfiinţarea de asociaţii europene „virtuale” (Asociaţia europeană a restaurantelor moderne, care reprezintă interesele unui număr de 8 companii specializate în domeniul alimentaţiei publice - Autogrill, McDonalds, Goody’s, Burger King, Nordsee, Quick, Yum Brands Inc. şi Whitbread Group plc -, îşi desfăşoară activitatea prin intermediul paginii web pe care şi-a creat-o) sau fuziunea unor asociaţii din sectoare economice reunite ca urmare dezvoltării de noi tehnologii (Asociaţia europeană pentru tehnologia comunicaţiei şi informaţiei). 

▪ Asociaţiile reprezentând interesele profesionale
Cele mai importante asociaţii reprezentând interese profesionale sunt:

- Consiliul european al profesiunilor liberale (creat în 1974); 

- Consiliul european al personalului salariat şi managerial (înfiinţat în 1993, funcţionează sub auspiciile Confederaţiei europene a sindicatelor);

- Confederaţia europeană a cadrelor, care reuneşte organizaţiile independente ale personalului managerial, îndeosebi din industrie şi comerţ (creată în 1989; nu este este afiliată la Confederaţia europeană a sindicatelor). 

Domeniile de interes ale acestor asociaţii se suprapun într-o măsură considerabilă (deşi acestea  sunt entităţi distincte), iar activitatea lor este oarecum „subminată” de prezenţa la Bruxelles a reprezentanţilor organizaţiilor profesionale naţionale. Sunt neajunsuri cu consecinţe nefavorabile asupra activităţii asociaţiilor profesionale: de exemplu, Comisia Europeană a abandonat tentativele de angajare de consultări cu aceste grupuri, adresându-se în schimb reprezentanţilor organizaţiilor profesionale naţionale; de asemenea, nu s-au creat stimulente instituţionale pentru cei interesaţi să investească resurse semnificative în înfiinţarea acestui tip de organizaţii.

▪ Organizaţii reprezentând interesele sociale
La nivel european, principalii parteneri sociali ai instituţiilor comunitare sunt Alianţa europeană a confederaţiilor patronale, Confederaţia europeană a sindicatelor şi Centrul european al întreprinderilor publice.


Dialogul dintre partenerii sociali europeni şi instituţiile U.E. a început  în anul 1985, la iniţiativa Comisiei Europene.


O evoluţie majoră în dimensiunea socială a U.E. a constituit-o adoptarea Directivei 94/45/CE a Consiliului din 22 septembrie 1994 privind instituirea unui comitet european de întreprindere sau a unei proceduri în întreprinderile cu dimensiune comunitară şi în grupurile de întreprinderi cu dimensiune comunitară, în vederea informării şi consultării angajaţilor.


Această evoluţie a avut consecinţe favorabile în plan social. Astfel, sindicatele au devenit mai puternice, angajatorii au fost nevoiţi să poarte negocieri la nivel european şi au fost introduse standarde sociale minime europene (creându-se astfel un zid de protecţie împotriva reducerii nedorite a nivelului standardelor).

II. Lobby-ul european

După cum se ştie, lobby-ul este tentativa de a influenţa opinia sau acţiunea unui legiutor sau a unei persoane cu putere de decizie dintr-o organizaţie sau instituţie. Întrucât oraşul Bruxelles a devenit un important centru al puterii decizionale europene (80% din legislaţia naţională a fiecărui stat membru este de inspiraţie europeană) este lesne de înţeles de ce  activitatea europeană de lobby a căpătat dimensiuni din ce în ce mai mari. Obiectivul principal al celor 2600 de grupuri de interese cu birouri permanente la Bruxelles
 (la nivelul anului 2000) constă în instituirea şi menţinerea unui cadru de reglementare favorabil organizaţiilor, membrilor şi clienţilor lor.
Succesul activităţii desfăşurate de un grup de lobby este asigurat dacă grupul de interese întruneşte următoarele condiţii:  

- are o bună organizare şi o capacitate mare de soluţionare rapidă a eventualelor conflicte din interiorul grupului;

- dispune de resurse financiare, umane, informaţionale şi politico-economice suficiente; 

- câmpul său de acţiune este un domeniu al politicii puternic comunitarizat şi conţine un număr limitat, dar bine definit, de ţinte;

-  are un număr mic de membri, nu aplică regula unanimităţii în luarea deciziilor şi are birou permanent la Bruxelles.

Activităţile grupurilor europene de interese pot fi grupate în patru mari categorii:

- activităţi de servicii specifice (colectarea de informaţii, adesea exclusive, pentru membrii grupurilor); 

- activităţi de lobby propriu-zis (încercări de influenţare, din exterior, a procesului decizional - ca de exemplu, contactarea oficialilor instituţiilor europene şi participarea la audierile publice);

- activităţi desfăşurate în cadrul procesului decizional (încercări de influenţare, din interior, a procesului decizional - de exemplu, prin participarea directă a experţilor proprii la activitatea comisiilor de selectare a propunerilor de proiecte care urmează a fi supuse examinării);

- activităţi de implementare (participarea la punerea în practică a politicilor adoptate - de exemplu, preluarea  unor funcţii manageriale).

Activităţile cuprinse în primele două categorii au ca principali beneficiari pe membrii organizaţiei sau  pe clienţi, în timp ce  activităţile din următoarele două categorii contribuie, într-un fel sau altul, la formularea politicilor publice şi la aplicarea unei politici sectoriale.

Pentru descrierea activităţii de lobby se utilizează adesea metafora “piaţa politică”: aşa cum pe piaţă preţul bunurilor se stabileşte în funcţie de cerere şi ofertă, tot aşa nivelul influenţei lobbiştilor este determinat de raportul dintre cererea (oficialilor şi politicienilor europeni) şi oferta (lobbiştilor) de informaţie. Obţinerea consensului pe piaţa politică europeană reprezintă echivalentul formării preţului pe piaţa comercială. 

Dimensiunea cunoaşterii şi înţelegerii mecanismelor instituţiilor europene, precum şi a modificărilor balanţei de putere determină, de regulă, eficienţa/succesul sau ineficienţa/insuccesul unei activităţi de lobby. 
Cadrul instituţional al U.E. oferă grupurilor de interese atât avantaje, cât şi dezavantaje. Procesul decizional este  alcătuit dintr-o reţea de legături între diverse organisme, iar varietatea legăturilor externe cu statele membre furnizează lobbiştilor europeni un număr extrem de mare de posibilităţi de acces. Pe de altă parte, însă, pluralitatea actorilor şi complexitatea procesului decizional reprezintă obstacole serioase pentru grupurile de interes.

Diferenţele dintre metodele utilizate de grupurile de lobby la nivelul preferinţelor, resurselor, formelor de management sau stilurilor de lobby sunt determinate de factori precum: originea geografică, tipul/mărimea/importanţa organizaţiei, contextul temporal. O sumară analiză a stilului de lobby european practicat de grupurile de afaceri a arătat că grupurile britanice de afaceri (cu tradiţie îndelungată în domeniul lobby-ului) au încercat să stabilească o strategie duală de lobby (la nivel naţional şi european). Spre deosebire de grupurile de afaceri olandeze şi germane – care consideră că asociaţiile naţionale şi guvernele sunt complementare şi constituie o cale sigură pentru influenţarea politicilor U.E. – strategia duală a firmelor britanice a vizat adesea europenizarea unui guvern conservator.

Lobby-ul european desfăşurat de firmele franceze este foarte activ, numărul birourilor lor permanente la Bruxelles reprezentând 9% din numărul total al birourilor europene de afaceri. 

În Germania, grupurile de afaceri au un grad înalt de încredere în guvern şi în structurile naţionale care acţionează pentru influenţarea procesului politic european. Concomitent cu intensificarea activităţii de lobby direct (desfăşurat îndeosebi în cadrul forumurilor industriale de la Bruxelles), grupurile de interese continuă să facă parte din asociaţiile corporatiste naţionale, care oferă modalităţi sigure de influenţare a guvernului federal şi a federaţiilor europene.

În concluzie, se poate afirma că gradul de europenizare al grupurilor de afaceri variază în funcţie de domeniul politic şi de tradiţiile de lobby existente în statele membre. 

1. Obiective, tehnici şi strategii 

Obiectivul principal al activităţii de lobby îl constituie influenţarea procesului politic decizional.  

Pentru a descrie anumite faţete ale încercărilor de exercitare a influenţei politice într-o modalitate cvasi-monopolistă, Van Schendelen
 a realizat un model pe care l-a numit “jocul celor trei P”;  participanţii  la joc încearcă să-şi plaseze prietenii în cele mai bune poziţii în interiorul celor mai avantajoase proceduri. În consecinţă, în momentul începerii dezbaterilor asupra unei probleme care interesează în mod direct grupul respectiv de interese, participanţii la tripleta P au asigurat deja un cadru propice pentru luarea unei decizii favorabile (instituirea prealabilă de proceduri avantajoase, asigurarea sprijinului factorilor decizionali etc). 


În funcţie de diverse criterii, tacticile şi strategiile adoptate de grupurile de interese au fost clasificate în mai multe categorii. Astfel, din punct de vedere al stilului de abordare, se pot distinge:

- tactici de comunicare directă între lobbişti şi oficiali (reprezentare personală în faţa politicienilor; prezentări în cadrul comisiilor parlamentare);

- tactici realizate prin intermediul personalului profesional propriu: (iniţiere de şi participare la demonstraţii de protest; campanii de relaţii cu publicul - discursuri, articole, campanii de presă, adunări, mişcări de masă - şi, în cazul membrilor individuali cu funcţii importante, contactarea de către aceştia a unor factori politici cheie); 

- tehnici utilizate pentru influenţarea alegerilor sau intoxicarea opiniei publice în vederea schimbării politicii (donaţii pentru finanţarea campaniilor politice, publicarea rezultatelor anumitor sondaje, iniţierea de campanii publice).

Din punct de vedere al conţinutului atitudinii adoptate, tacticile şi strategiile pot fi clasificate în:

- tactici şi strategii negative (exprimarea directă a opoziţiei faţă de propunerile Comisiei sau prezentarea de contrapropuneri neviabile);

- tactici şi strategii reactive, în care prudenţa prevalează asupra acţiunii şi iniţiativelor (monitorizare,  participare la reuniuni şi relaţii publice cât mai puţine);

- tactici şi strategii pro-active (acţiuni constructive desfăşurate în comun cu reprezentanţii instituţiilor comunitare, caracterizate prin spirit de parteneriat şi credibilitate). 

În literatura de specialitate s-a arătat că, pentru desfăşurarea unei activităţi de lobby reuşite, grupurile de interes trebuie să-şi dezvolte cel puţin patru capacităţi strategice, respectiv: identificarea clară şi concisă a obiectivelor politicii; stabilirea de relaţii şi obţinerea de credibilitate; înţelegerea naturii procesului politic şi a accesului instituţional; identificarea de aliaţi şi formarea de alianţe.

2. Instrumente de lucru 

Procesul de lobby are mai multe etape practice: colectarea de  informaţii, analizarea acestora, exercitarea influenţei, urmărirea evoluţiei mesajului transmis.

Pentru activitatea de lobby european crearea, în cadrul instituţiilor U.E. şi al altor asociaţii, a unei reţele de informaţii având un rol dublu - de sistem de alarmă (cu cât mai devreme lobbiştii intervin în procesul legislativ, cu atât intervenţia acestora este mai eficientă) şi de cale de acces la informaţii vitale (utile pentru adaptarea mesajului la interesele instituţiei în cauză) - prezintă o importanţă deosebită. De asemenea, respectarea principiilor reprezentative care stau la baza legislaţiei europene şi a iniţiativelor legislative – libera circulaţie a mărfurilor şi a persoanelor, coeziunea socială şi libera concurenţă – sporesc şansele de succes ale lobbiştilor europeni.

Se consideră că principalele instrumente de lucru ale profesioniştilor din domeniul lobby-ului sunt următoarele: 

- O atmosferă propice creată la nivelul factorilor decizionali. În multe cazuri, organizaţiile europene de lobby/clienţii profesioniştilor în relaţii publice doresc iniţial crearea unei atitudini favorabile a factorilor decizionali faţă de obiectivele lor. De aceea, interacţiunea dintre un grup de interese şi factorii politici nu este direcţionată spre o problemă concretă imediată, ci este destinată creării unei atmosfere de încredere şi credibilitate (poate chiar de dependenţă) care să poată conduce, în viitor, la luarea în considerare a intereselor grupului în momentul elaborării politicilor europene.

- Monitorizarea procesului legislativ şi consultarea permanentă a agendei de lucru a instituţiilor comunitare; considerată un element cheie al activităţii de lobby, monitorizarea permite lobbiştilor să acţioneze prompt şi în timp util. 

- Comunicarea cu factorii decizionali. Transmiterea mesajelor către politicieni şi oficiali se poate face utilizându-se unul din următoarele procedee:

a. Abordarea sectorială a factorilor politici decizionali, în cadrul căreia lobbistul trebuie să demonstreze că ţinta grupului de interes pe care îl reprezintă este relevantă pentru aria politică respectivă. 

b. Obţinerea unei promisiuni de acces la factorii decizionali, opţiune ce poate fi rezumată cel mai bine de cuvintele unui consultant: „Nu este importantă pregătirea ştiinţifică; ceea ce va impresiona clienţii (grupurilor de interes) este cunoaşterea unei persoane importante”.

c. Cunoaşterea mecanismelor procesului legislativ. Adesea lobbyiştii afirmă că o cunoaştere în profunzime a modului de desfăşurare a procesului legislativ este mai importantă decât cunoaşterea problemelor aflate în discuţie.

3. Principii orientative de acţiune

Pentru fiecare domeniu politic, profesioniştii lobby-ului european trebuie să analizeze cu atenţie aspecte precum: problematica supusă atenţiei; persoanele implicate în procesul decizional; durata şi limitele acţiunii; alegerea celui mai bun management. Lobbiştii experimentaţi în domeniu au elaborat aşa- numitele liste cu principii de acţiune (how-to texts) care conţin sugestii şi recomandări pentru o conduită „inteligentă şi prudentă”, cu impact durabil asupra preferinţelor factorilor de decizie europeni.


Prezentăm, în continuare, cu titlu de exemplu, două astfel de liste; prima dintre ele aparţine unui consultant american din domeniul afacerilor publice care îşi desfăşoară activitatea la Bruxelles (reprezentând punctul de vedere al unui profesionist în lobby), iar cea de-a doua a fost întocmită de un fost europarlamentar (reprezentând punctul de vedere al unei „ţinte” a lobbiştilor).


Prima listă conţine sugestii referitoare la:

- crearea unei reţele de informaţii privind evoluţiile politice şi legislative ale U.E.;

- adoptarea unei strategii pro-active (stabilirea  „preventivă” de relaţii cu diverse persoane oficiale);

- cunoaşterea aprofundată a structurii/activităţii instituţiilor europene („publicul ţintă”) pentru adaptarea mesajului de lobby la conţinutul activităţii specifice fiecăreia dintre acestea;

- sublinierea (în conţinutul mesajului) a respectării principiilor de bază ale integrării europene (libera circulaţie a mărfurilor şi persoanelor, coeziunea socială, combaterea şomajului, libera concurenţă);

- formarea de alianţe şi cunoaşterea opozanţilor (indispensabile pentru elaborarea unei argumentaţii eficiente);

- cunoaşterea şi respectarea ierarhiei în procesul decizional (presupune abordarea experţilor şi oficialilor de rang inferior care  elaborează, în faza iniţială, cea mai mare parte a proiectelor legislative, apelul la eşalonul politic superior fiind recomandat numai în situaţii de impas, de împotrivire a oficialilor la abordarea problemelor susţinute de lobbişti sau în situaţia existenţei unor mize politice importante);

-  furnizarea informaţiilor necesare oficialilor europeni (cea mai bună modalitate de a le stârni interesul; furnizarea de informaţii referitoare la domenii străine specificului unui anumit grup de interese consolidează credibilitatea grupului în cauză); 

- consecvenţa în aplicarea tacticilor şi strategiilor (urmărirea permanentă a itinerarului fiecărei scrisori trimise, menţinerea contactelor stabilite şi monitorizarea iniţiativelor întreprinse);   

- luarea în considerare a diferenţelor culturale existente la nivelul oficialilor europeni (permite anticiparea (relativă) a atitudinilor acestora faţă de mesajul lobbiştilor). 

Cea de-a doua listă cuprinde recomandări privind:

- desfăşurarea de activităţi pregătitoare (monitorizarea ofertelor de licitaţii şi contactarea persoanelor oficiale din departamentele guvernamentale naţionale şi din cadrul reprezentanţelor permanente, pentru anticiparea evoluţiei politicilor instituţiilor europene);

- cunoaşterea competenţelor decizionale ale fiecărei instituţii europene (Consiliu, Comisie, Parlament);

- formarea de alianţe pentru desfăşurarea unei activităţi coerente de lobby;

- implicarea reală în procesul decizional şi evitarea adoptării unei atitudini pasive (grupurile de interes nu trebuie să manifeste nepăsare faţă de procesul decizional - bazându-se pe faptul că oricum, propunerile legislative urmează un anumit curs -, întrucât există riscul ca durata acestui proces să fie foarte mare); 

- analizarea cu atenţie a detaliilor proiectelor legislative (neglijarea acestora poate conduce la consecinţe nedorite ale legii); 

- stabilirea de relaţii cu personalul reprezentanţelor naţionale (resursă valoroasă atât pentru obţinerea de informaţii privind evoluţia proiectelor legislative aflate în dezbaterea instituţiilor comunitare, cât şi pentru sprijinul pe care îl pot acorda iniţierii şi derulării de afaceri avantajoase pentru propria ţară);   

- solicitarea sprijinului reprezentanţilor naţionali din cadrul instituţiilor europene (Parlamentul European, Comisia Europeană, Comitetul Regiunilor etc). 

III. Aspecte privind reglementarea activităţii de lobby la nivel european

Condiţia iniţială pentru elaborarea unor politici eficiente şi relevante o constituie stabilirea de către instituţiile democratice şi reprezentanţii poporului, atât la nivel naţional cât şi european, a unor legături strânse între Europa şi cetăţenii săi. Eforturile de reglementare a modalităţilor prin care grupurile de interese îşi exercită influenţa asupra activităţii instituţiilor europene trebuie înţelese prin prisma intenţiei de menţinere a încrederii publice în Uniunea Europeană (adesea percepută ca fiind „o realitate îndepărtată şi în acelaşi timp prea prezentă”) şi de consolidare a relaţiilor existente între instituţiile europene şi grupurile de interese.

Cadrul instituţional european afectează potenţialul acţiunii publice, întrucât instituţiile care stabilesc regulile ce guvernează relaţiile U.E. cu grupurile de interese sunt instituţii supranaţionale. 

În cadrul Parlamentului European, reglementarea activităţii de lobby  este strâns legată de reglementarea intereselor financiare ale deputaţilor europeni şi altor persoane oficiale din cadrul Parlamentului European. Şi aceasta pentru că, de-a lungul vremii, au existat acuzaţii atât la adresa unor parlamentari (conform cărora aceştia  au acţionat ca reprezentanţi ai unor interese private) şi consilieri parlamentari (conform cărora aceştia ar fi fost plătiţi de anumite grupuri de interese), cât şi la adresa intergrupurilor (formate din parlamentari din grupuri politice diferite interesaţi de aceeaşi problemă)  ai căror membri şi-au folosit poziţia oficială atunci când au acţionat în numele unor interese private (de exemplu, prezentarea, în nume propriu, a amendamentelor propuse de companii multinaţionale la unele propuneri legislative). Potrivit art.2 din Regulamentul Parlamentului European, deputaţii trebuie să îşi exercite mandatul în mod independent şi nu pot primi un mandat imperativ. A accepta să votezi într-un anumit fel în schimbul unui avantaj oferit de un lobbist însemnă a accepta un mandat imperativ.

Potrivit unor estimări, între parlamentarii europeni şi grupurile de interese au loc anual aproximativ 70.000 de contacte. Principalele ţinte ale lobbiştilor sunt raportorii şi preşedinţii de comisii, principalii formatori de opinie ai Parlamentului European.
.


Primul pas în reglementarea activităţii de lobby l-a reprezentat elaborarea propunerilor (cuprinse în Raportul Comisiei pentru regulament, validare şi imunităţi a Parlamentului European, elaborat în 1991) privind: adoptarea unui cod de conduită cu standarde minimale pentru prevenirea abuzurilor (interzicerea vânzării de documente şi folosirea sediilor instituţionale); înfiinţarea unor zone cu acces restricţionat în clădirile Parlamentului (inclusiv birourile deputaţilor europeni şi biblioteca); analizarea activităţii de lobby la nivelul intergrupurilor; înregistrarea anuală a lobbiştilor; precizarea drepturilor şi obligaţiilor acestora şi specificarea sancţiunilor în cazul nerespectării acestor prevederi; declararea anuală, de către parlamentari şi de către colaboratorii lor, a intereselor financiare. Întrucât nu s-a obţinut consensul în  ce priveşte definirea grupurilor de interese şi a intereselor financiare ale parlamentarilor şi colaboratorilor acestora, raportul nu a fost discutat în plen. 

Propunerile prezentate, în 1996, de Comisia pentru regulament, validare şi imunităţi referitoare la activitatea de lobby şi la declaraţiile de interese ale parlamentarilor
 vizau: 


- înregistrarea reprezentanţilor grupurilor de interese într-un registru special; eliberarea, de către chestori, a unor legitimaţii pentru lobbişti; respectarea de către aceştia a codului de conduită stabilit;


- obligaţia parlamentarilor de a depune o declaraţie detaliată referitoare la activităţile profesionale şi de a nu accepta, în exercitarea mandatului, cadouri sau alte tipuri de beneficii.

Aceste propuneri au fost aprobate şi au fost incluse în  Anexa IX a Regulamentului Parlamentului European.


În cadrul Comisiei Europene

În timp ce Parlamentul a adoptat unele reguli care guvernează relaţiile sale cu grupurile de interese, Comisia  Europeană a procedat la încurajarea autoreglementării organizaţiilor/grupurilor de interes. În ultimii ani, s-a constatat o disponibilitate din ce în ce mai mare a Comisiei faţă grupurile de interese. Astfel Comisia foloseşte termenii de „consultarea părţilor interesate”, „dialogul cu societatea civilă” sau „cu organizaţiile neguvernamentale” în locul termenilor de lobby sau interese speciale; de asemenea, a creat site-ul Internet CONECCS  (Consultarea, Comisia Europeană şi Societatea Civilă), care conţine informaţii referitoare la organizaţiile fără scop lucrativ ale societăţii civile consultate de Comisie în cadrul procesului decizional (includerea în lista acestor organizaţii nu constituie, însă, o recunoaştere oficială din partea Comisiei).

Această strategie nouă a fost substanţial întărită de Cartea Albă a Guvernării Europene, în care se subliniază importanţa consolidării culturii consultărilor şi a dialogului; acestea „permit Comisiei şi celorlalte instituţii să arbitreze între solicitări în conflict şi priorităţi  şi să elaboreze perspective politice pe termen lung. Participarea (...) reprezintă o conturare mai eficientă a politicii, bazată pe consultări iniţiale şi experienţă anterioară.”
 Crearea unei culturi a consultării nu poate fi realizată prin reglementări legale (care ar conduce la o rigiditate excesivă şi la apariţia riscului de încetinire a adoptării anumitor politici), ci, mai degrabă, aceasta poate fi favorizată de elaborarea unui cod de conduită care să cuprindă standarde minime referitoare la selectarea domeniilor politice, la organizaţiile societăţii civile implicate şi la modalităţile concrete de consultare. În felul acesta, se reduce riscul ca legiuitorii să cunoască doar punctul de vedere al uneia din părţile aflate în dispută sau al anumitor grupuri cu acces privilegiat, bazat pe interese sectoriale sau pe apartenenţa naţională. Aceste standarde trebuie să conducă la îmbunătăţirea reprezentativităţii organizaţiilor societăţii civile şi a dialogului acestora cu instituţiile comunitare.

Într-o comunicare din anul 2002
, Comisia a prezentat „contactele directe mai puţin formale cu părţile interesate” drept cel de-al treilea pilon al interacţiunii dintre instituţiile europene şi societate (primul pilon fiind Parlamentul European, iar cel de-al doilea organismele consultative, respectiv Comitetul Economic şi Social şi Comitetul Regiunilor) şi a accentuat faptul că  „procesul de consultare nu poate fi niciodată un proces permanent. Cu alte cuvinte, există o etapă de consultare şi există o etapă (...) a deciziei finale adoptate de Comisie”, fiind necesar să se traseze „...o linie clară între consultările iniţiate de Comisie înainte de adoptarea unei propuneri şi procesul decizional subsecvent obligatoriu prevăzut în Tratate.” 

În aceeaşi comunicare, Comisia a arătat că nu va sprijini instituirea unei reglementări legale obligatorii referitoare la consultare (sugerată de unele grupuri de interese). 

Din punctul de vedere al lobbiştilor, Comisia este de departe cea mai importantă instituţie. Unii autori afirmă că „lobby-ul nu se face la Parlamentul European sau la Consiliu, ci la Comisie, prin intermediul Parlamentului European sau al Consiliului”. Pentru un lobbist care urmăreşte itinerarul unei propuneri legislative, problema crucială o constituie identificarea persoanelor oficiale competente în domeniu. Deşi contactele dintre lobbişti şi comisari sunt încă excepţionale, oficialii comisiei, precum şi funcţionarii parlamentari manifestă multă disponibilitate şi transparenţă faţă de grupurile de interese.

Ca o consecinţă a numărului din ce în ce mai mare de lobbişti activi din Bruxelles, Comisia a încercat să se concentreze asupra unui „cerc reprezentativ” de grupuri de interese. Efectul acestei acţiuni a fost privilegierea unui număr mai mic de grupuri de interese consolidate (în detrimentul unui număr mai mare de grupuri mai mici, mai noi şi/sau mai puţin instituţionalizate) şi intensificarea activităţii de lobby secundar
. 

În cadrul Consiliului Uniunii Europene

Consiliul U.E. este considerat de lobbişti ca fiind cea mai puţin accesibilă instituţie comunitară. Influenţa lobbiştilor asupra Consiliului  se poate exercita în mod indirect, prin intermediul reprezentanţilor guvernamentali naţionali membri ai grupurilor de lucru ale Consiliului. Pentru corecta identificare a acestora, lobbiştii apelează la personalul reprezentanţelor naţionale din Bruxelles. 

La nivelul Consiliului U.E. nu există reglementări referitoare la desfăşurarea activităţii de lobby, considerându-se că stabilirea de contacte cu lobbiştii intră în aria de competenţă a Comisiei Europene

*

Comparaţie empirică a activităţii de lobby pe lângă cele trei instituţii

În studiul „Lobby-ul corporatist în U.E.: logica accesului”
, se prezintă o analiză comparativă a activităţii de lobby desfăşurate pe lângă triunghiul instituţional al U.E., aplicându-se aşa-numita teorie a accesului. Deşi accesul nu înseamnă neapărat influenţă, obţinerea accesului la instituţiile implicate în procesul legislativ al U.E. este o condiţie necesară pentru exercitarea influenţei asupra factorilor decizionali.

Pe baza interviurilor acordate de reprezentanţi ai Parlamentului European, ai Comisiei şi ai Consiliului, autorul analizează accesul a 4 forme diferite de reprezentare a intereselor de afaceri - asociaţiile europene, asociaţiile naţionale, firmele individuale şi consultanţii – care acţionează în sectorul financiar european.

La Parlamentul European, ţintele relevante de acces sunt şedinţele plenare, comisiile permanente, secretariatele comisiilor, audierile, colegiul chestiorilor şi intergrupurile. Datorită faptului că cea mai mare parte a activităţii legislative a Parlamentului se desfăşoară în cadrul comisiilor specializate, analiza se concentrează asupra accesului la Comisia pentru afaceri economice şi monetare. Din interviurile acordate de 27 de europarlamentari, a reieşit faptul că se bucură de acces preferenţial asociaţiile europene urmate de asociaţiile naţionale şi firmele individuale, consultanţii având accesul cel mai redus (diferenţa dintre valorile calculate pentru asociaţiile europene şi naţionale este însă foarte mică). S-a subliniat preferinţa deputaţilor europeni pentru lobbiştii organizaţiilor reprezentative, fără a ţine cont de nivelul de agregare al intereselor (naţional/european).

La Comisia Europeană, ţinta relevantă a lobbiştilor din sectorul financiar o constituie Direcţia generală a pieţei interne. Conform rezultatelor studiului,  asociaţiile europene se bucură de cel mai mare grad de acces, fiind urmate de companiile individuale, de asociaţiile naţionale şi de consultanţi.

La Consiliul Uniunii Europene, ţintele de acces sunt Consiliul pentru piaţa internă şi Consiliul pentru afaceri economice şi financiare (Ecofin). Pornind de la presupunerea că poziţia de negociere a statelor membre se stabileşte la nivel naţional (de către miniştri), interviurile au fost luate unui grup de 22 de ataşaţi financiari din cadrul reprezentanţelor permanente ale statelor membre. Rezultatul a demonstrat preferinţa clară pentru asociaţiile naţionale şi firmele individuale; asociaţiile europene au un grad redus de acces, iar consultanţii se situează pe ultimul loc. 

Din perspectivă comparativă inter-instituţională, s-a constatat că:

- asociaţiile europene au un acces mai bun la Comisie (43%) şi la Parlamentul European (38%), decît la Consiliu (11%);

- asociaţiile naţionale au un acces mai bun la Consiliu (43%), decât la Parlamentul European (37%) şi Comisie (21%);

- firmele individuale au un grad mai înalt de acces la Consiliu (37%) şi la Comisie (34%), decât la Parlamentul European (20%);

- capacitatea limitată a consultanţilor de a furniza informaţii relevante constituie o explicaţie pentru gradul foarte redus de acces la cele trei instituţii: 9% la Consiliu , 5% la Parlamentul European şi 2% la Comisie.

*

Sistemul european de guvernare a determinat apariţia unui sistem multilateral de grupuri de interese organizat la nivel european. 

Opinia majoritară este că „eurogrupurile” sunt numeroase, dar adesea destul de slabe şi că, în ultimii ani, a intervenit o anumită fragmentare a reprezentării intereselor în procesul politic european. Au câştigat, însă, în importanţă metodele alternative de reprezentare a intereselor, considerate mai rapide, mai flexibile, mai eficiente şi mai puţin costisitoare.

Metodele alternative de reprezentare a intereselor sunt metode de exercitare directă a influenţei asupra procesului decizional european, ocolindu-se acţiunea grupurilor europene de interese existente. Astfel de alternative de reprezentare sunt:

- grupurile şi asociaţiile naţionale de interese care acţionează direct la nivel european; numeroase asociaţii naţionale din domeniul afacerilor şi-au înfiinţat birouri proprii la Bruxelles şi au stabilit contacte directe cu instituţiile supranaţionale;

- cluburile informale mici, mesele rotunde sau coaliţiile ad-hoc (Masa rotundă a industriaşilor europeni din domeniul tehnologiei informaţiilor–EITIRT sau Dialogul transatlantic în domeniul afacerilor–TABD); acestea grupuri sunt selective în alegerea membrilor/a obiectivelor specifice, ceea ce permite realizarea rapidă şi fără costuri a consensului;

- firmele multinaţionale importante care şi-au îndreptat eforturile de lobby direct spre instituţiile europene; şi-au înfiinţat birouri la Bruxelles şi au obţinut un oarecare acces la procesul politic european, având şansa de a deveni actori politici majori;

- firmele de consultanţă legală  şi lobbiştii profesionişti („public affairs representatives”) care îşi desfăşoară activitatea la Bruxelles, al căror număr şi importanţă sunt din ce în ce mai mari; deşi au un acces redus la principalele instituţii comunitare, pot oferi clienţilor consultanţă cu un grad înalt de specializare (în felul acesta companiile sunt scutite de costurile pe care le implică înfiinţarea şi funcţionarea birourilor permanente sau de obţinerea consensului).

În cadrul unui sistem politic democratic, urmărirea propriilor interese de către o pluralitate de actori este legitimă. Problemele apar dacă sistemul nu poate lua în considerare şi nu poate stabili priorităţi ale intereselor relevante, numai pentru că anumite grupuri sunt mai bine organizate decât altele. De aceea este necesară reglementarea sau controlul activităţii de lobby desfăşurate de grupurile de interese.

În perspectivă, se apreciază că va avea loc o intensificare a activităţii de lobby european, ca urmare a consolidării U.E. şi a uniformizării legislaţiei europene, a evoluţiei tehnologiilor de comunicaţie şi informaţie şi a unei specializări din ce în ce mai mari pe domenii.

Anexă

REGULAMENTUL PARLAMENTULUI EUROPEAN

ANEXA IX – Dispoziţii pentru aplicarea articolului 9, paragraful 2 – Grupurile de interes care acţionează pe lângă Parlamentul European

Articolul 1 – Legitimaţiile

1. Legitimaţiile sunt făcute din plastic şi conţin fotografia titularului, numele şi prenumele acestuia, precum şi numele întreprinderii, al organizaţiei sau al persoanei pentru care lucrează titularul.

În sediul Parlamentului, titularul trebuie să poarte permanent şi în mod vizibil această legitimaţie.

Prin forma şi culoarea lor, aceste legitimaţii sunt diferite de cele eliberate vizitatorilor ocazionali.

2. Legitimaţiile nu se reînnoiesc decât dacă titularii au îndeplinit obligaţiile prevăzute la articolul 9, paragraful 2 al Regulamentului.

Orice contestaţie depusă de un deputat referitoare la activitatea unui reprezentant sau a unui grup de interese se trimite chestorilor care examinează cazul şi se pot pronunţa asupra menţinerii sau retragerii legitimaţiei.

3. Legitimaţiile nu autorizează, în nici un caz, pe titularii lor să aibă acces la reuniunile Parlamentului sau ale organelor sale, altele decât cele declarate publice, şi nu le acordă, în acest caz, nici o derogare de la regulile de acces aplicabile oricărui cetăţean al Uniunii.

Articolul 2 – Asistenţii

1. La începutul fiecărei legislaturi, chestorii stabilesc numărul maxim de asistenţi pe care îi poate acredita fiecare deputat.

În momentul preluării funcţiilor, asistenţii acreditaţi depun o declaraţie scrisă în care enumeră activităţile profesionale şi orice altă funcţie sau activitate remunerată pe care o exercită.

2. Asistenţii au acces în Parlament în aceleaşi condiţii prevăzute pentru personalul secretariatului general sau al grupurilor politice.

3. Orice altă persoană, inclusiv cele care lucrează direct cu deputaţii, poate avea acces în Parlament doar în condiţiile prevăzute la articolul 9, paragraf 2 din Regulament.

Articolul 3 – Codul de conduită

1. În relaţiile cu Parlamentul, persoanele care figurează în registrul prevăzut la articolul 9, paragraf 2:

a) trebuie să respecte dispoziţiile articolului 9 din Regulament şi ale prezentei anexe;

b) trebuie să declare deputaţilor, personalului acestora sau funcţionarilor instituţiei interesul sau interesele pe care le reprezintă;

c) trebuie să se abţină de la orice demers efectuat în vederea obţinerii de informaţii pe căi necinstite;

d) nu pot invoca relaţia oficială cu Parlamentul în nici un fel de raport pe care îl are cu terţi;

e) nu pot distribui terţilor, în scopuri lucrative, copii ale documentelor obţinute de la Parlament;

f) trebuie să se conformeze strict dispoziţiilor anexei I, art.2, alineat 2;

g) trebuie să se asigure că toată asistenţa furnizată în cadrul dispoziţiilor anexei I, articolul 2 este declarată în registrul destinat acestui scop;

h) trebuie să se conformeze, în cazul recrutării de foşti funcţionari ai instituţiilor, dispoziţiilor prevăzute de statutul funcţionarilor;

i) trebuie să respecte orice regulă adoptată de Parlament referitoare la drepturile şi responsabilităţile foştilor deputaţi;

j) pentru evitarea eventualelor conflicte de interese, trebuie să obţină acordul prealabil al deputatului sau deputaţilor interesaţi în ce priveşte orice legătură contractuală cu un asistent sau cu orice angajare a unui asistent şi să se asigure apoi că acest lucru este declarat în registrul prevăzut la articolul 9, paragraf 2 din Regulament.

2. Orice nerespectare a prezentului cod de conduită va putea conduce la retragerea legitimaţiei eliberate persoanelor interesate şi, dacă este cazul, întreprinderilor acestora.

� COM (2001)428 final, Gouvernance européenne, Un livre blanc


� În noiembrie 2002, lista organizaţiilor fără scop lucrativ întocmită de Secretariatul general al Comisiei Europene includea circa 700 de organizaţii, clasificate în funcţie de domeniile policilor europene: agricultură şi dezvoltare rurală; concurenţă; protecţia consumatorilor; cultură; dezvoltare; probleme economice şi financiare; educaţie; muncă; energie; extindere; întreprinderi; mediu; relaţii externe; comerţ exterior; activitatea de pescuit; sănătate; drepturile omului; ajutor umanitar; societatea informaţională; piaţa internă; justiţie şi afaceri interne; politici comunitare generale; politică regională; cercetare; probleme sociale; taxe; transport.





� În 2002,  pe web site-ul Biroului european pentru mediu figurau 141 de organizaţii de mediu ale cetăţenilor, existente în toate statele membre şi în majoritatea statelor candidate.


� În aprilie 2005, Uniunea Naţională a Consiliilor Judeţene din România a decis înfiinţarea, la Bruxelles, a  unei reprezentanţe a administraţiei publice judeţene; principala sarcină a acestei structuri constă în stabilirea de contacte cu posibili investitori şi în colectarea de informaţii referitoare la oportunităţile de finanţare din fondurile de preaderare şi structurale europene. (Comunicat Rompres, 25 aprilie 2005)





�Dintre obiectivele prevăzute în Statutul Adunării Regiunilor Europene menţionăm: organizarea şi dezvoltarea dialogului, consultanţei şi cooperării între toate regiunile europene; promovarea regionalizării în Europa şi încurajarea aplicării principiilor subsidiarităţii şi complementarităţii la nivel local, regional, naţional şi  european; promovarea participării instituţionale a regiunilor la procesul decizional european; cooperarea cu asociaţii europene reprezentante ale autorităţilor locale. 


�Obiectivul 2 (teritorial): reconversia economică şi socială a regiunilor cu dificultăţi structurale. Se adresează zonelor care, deşi situate în regiuni cu un nivel de dezvoltare apropiat de nivelul comunitar mediu, se confruntă cu dificultăţi socio-economice care generează o rată ridicată a şomajului (involuţia sectorului industrial şi a sectorului de prestări de servicii; declinul activităţilor tradiţionale în zonele rurale; situaţie de criză în zonele urbane; dificultăţi în sectorul pescuitului). Absoarbe 11,5% din Fondurile Structurale; beneficiari: 18% din populaţia U.E.


Obiectivul 1 (teritorial): dezvoltarea regiunilor rămase în urmă. Constă în sprijinirea economică şi structurală a regiunilor rămase în urmă ca dezvoltare, inclusiv a regiunilor din nordul Europei, cu un PIB mai mic de 75% din media U.E. Absoarbe 70% din bugetul Fondurilor Structurale; beneficiari: peste 50 de regiuni şi 22% din populaţia U.E.


� Urban, iniţiativă comunitară finanţată din Fondul european de dezvoltare regională, încurajează strategii inovatoare pentru regenerarea economică şi socială a oraşelor şi zonelor urbane aflate în declin.


Interreg, iniţiativă comunitară finanţată din Fondul european de dezvoltare regională, are ca obiectiv promovarea cooperării transfrontaliere, transnaţionale şi interregionale.


� În sensul acestei Directive, prin întreprindere cu dimensiune comunitară se înţelege o întreprindere care are cel puţin 1.000 de angajaţi în statele membre sau, în cel puţin două state membre diferite, un număr de cel puţin 150 de angajaţi în fiecare dintre acestea. 


Un grup de întreprinderi cu dimensiune comunitară trebuie să îndeplinească mai multe condiţii, dintre care menţionăm: să aibă în statele membre un număr de cel puţin 1.000 de angajaţi; să fie compus din cel puţin două întreprinderi din state membre etc.


� Din acest număr o treime o reprezentau federaţiile comerciale europene, câte o zecime birourile comerciale, ONG-urile europene (din domeniul mediului înconjurător, al  sănătăţii şi al drepturilor omului), asociaţiile comerciale sau profesionale naţionale, câte o cincime reprezentanţele regionale, organizaţiile internaţionale şi birourile consultanţilor comerciali.


� Citat în lucrarea “Lobbying in the European Union: current rules and practices”, p.17


� COM (2001)428 final, Gouvernance européenne, Un livre blanc


�Presa prezintă cu regularitate articole despre tentativele făcute de grupurile de interese pentru evitarea numirii unor parlamentari ca raportori pentru subiecte faţă de care se ştie că aceştia sunt critici. În publicaţia “European Voice” (9-15 ianuarie 2003, p.7) a apărut un articol despre o asociaţie de afaceri care îi reprezenta pe producătorii britanici de mirodenii, care s-a adresat parlamentarului Philip Whitehead, membru al Comisiei de mediu, sănătate şi protecţia consumatorului, cu rugămintea de a se opune numirii unui coleg danez ca raportor.


� Propunerile sunt cuprinse în Raportul privind lobbyingul în Parlamentul European – raportor Glyn Ford şi în Raportul privind declaraţiile de interese ale parlamentarilor – raportor  Jean-Thomas Nordmann. 


� Prezentăm în anexă traducerea neoficială a acestui document.


� COM (2001)428 final, Gouvernance européenne, Un livre blanc


� COM(2002)704 final, Vers une culture renforcée de consultation et de dialogue – Principes généraux et normes minimales applicables aux consultations engagées par la Commission avec les parties intéressées


� Activitate de lobby specifică grupurilor mici/noi de interese desfăşurată pe lângă grupurile mari de lobby care au acces la Comisie.


�P. Bouwen, citat în lucrarea “Lobbying in the European Union: current rules and practices” pag.40


� Articolul 9 – Reguli de conduită 


(….)


2. Chestorii răspund de eliberarea legitimaţiilor nominative, care au o durată de valabilitate de maximum 1 an, persoanelor care doresc să aibă un acces frecvent în clădirile Parlamentului în vederea furnizării de informaţii deputaţilor în cadrul mandatului lor parlamentar, făcând acest lucru pe cont propriu sau în numele unui terţ.


În schimb, aceste persoane trebuie să:


respecte codul de conduită prevăzut în Anexa IX a Regulamentului;


să se înscrie într-un registru ţinut de către chestori.


Acest registru este pus la dispoziţia publicului, la cerere, în toate locurile de lucru ale Parlamentului, precum şi, în forma stabilită de chestori, în birourile de informare ale Parlamentului existente în statele membre.


Dispoziţiile de aplicare a prezentului paragraf sunt precizate în Anexa IX a Regulamentului.

